Bitwa pode Šawlōma (lit. "Saulės mūšis" abo "Šiaulių mūšis", ôt. "Saules kauja", miym. "Schlacht von Schaulen") – bitwa miyndzy Zakōnym kawalyrōw miečowych a siuōma Zemgalōw a Žmudzinōw, do kery došuo 22 wřeśna 1236 kole miejscowości Šawle. Štichym do starcio buōa agresywno polityka Zakōnu, kery prōbowou zaprowadzić na ziymiach Boutōw chřeścijaństwo metodōm ôgnia a mieča. We 1236 zakōn dostou ôd papiyža bulla, we kery ôguošōno bōua krucjata přeciwko Litwie a Žmudzi. Přebiyg. Pode Šawlōma zakōnniki napadli na pora wiosek Žmudzinōw. Jak prōbowali přelyźć nazod bez Dźwina, trefili jeich grupa wachujōnco při brodzie a zdecydowano na walka. Ryceře Zakōnu niy chcieli walčyć po ćmoku, skiž tego co niy znoli dobře terynu a boli sie potopić kōnie we bařouach. Jeich wōdz, Volquin, nakozou rozbić na noc ôbōz. Do rana na plac bitwy pōgany śćōnguy posiuki ôd inkšych plemiōn. Jeich přewoga bōua tako, co znoli fest dobře teryn a tyž niy byli ciynžko ôpancyřeni, bez cōž mogli gibcij manewrować a niy boli sie bařouōw. We starciu siuy pōgan zmusiuy do uciečki zakōnnikōw, 50 ś nich zašlachtowali na placu bitwy (w tym Valquina), a 2700 nigdy niy powrōciuo s krucjaty, prawdopodobniy tyž zostali zašlachtowani, yno juž pōźnij, kej prōbowali przelyźć bez lasy a bařouy nazod do Rigi a Dorpatu. Efekty starcio. Po bitwie znajōnce jeij wynik piyrwyj podbite ludy: Zemgale, Zelowie a Kurowie začyni powstanie přeciw Zakōnowi. Wšyjstke efekty downijšych podbojōw a chrystianizacyje ziym na pouednie ôd Dźwiny zostouy zniwečōne, a Zakōn rozpod sie, jygo pozostali při žyciu čuōnkowie přistōmpili do Zakōna Křižackigo. Bitwa we kultuře. Ô bitwie pod Šawlōma śpiywo ôtewsko grupa folkmetalowo Skyforger we śpiywce "Kauja pie Saules".